SL Uradni list Evropske unije L 13/7

IZVEDBENI SKLEP KOMISIJE

z dne 13. januarja 2012

o skladnosti standarda EN 60065:2002/A12:2011 „Avdio, video in podobni elektronski aparati – Varnostne zahteve“ in standarda EN 60950-1:2006/A12:2011 „Oprema za informacijsko tehnologijo – Varnost – 1. del: Splošne zahteve“ z zahtevo po splošni varnosti Direktive 2001/95/ES Evropskega parlamenta in Sveta ter o objavi sklicevanj navedenih standardov v Uradnem listu Evropske unije

(notificirano pod dokumentarno številko C(2012) 55)

(Besedilo velja za EGP)

(2012/29/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2001/95/ES Evropskega parlamenta in Sveta z dne 3. decembra 2001 o splošni varnosti proizvodov (1) in zlasti prvega pododstavka člena 4(2) Direktive,

po posvetovanju s Stalnim odborom, ustanovljenim v skladu s členom 5 Direktive 98/34/ES Evropskega parlamenta in Sveta z dne 22. junija 1998 o določitvi postopka za zbiranje informacij na področju tehničnih standardov in tehničnih predpisov ter pravil o storitvah informacijske družbe (2),

ob upoštevanju naslednjega:

(1) Člen 3(1) Direktive 2001/95/ES proizvajalce obvezuje, da dajo na trg le varne proizvode.

(2) V skladu z drugim pododstavkom člena 3(2) Direktive 2001/95/ES se proizvod šteje za varnega, kar zadeva nevarnost in vrste nevarnosti, zajete v ustreznih nacionalnih standardih, kadar je v skladu z neobvezujočimi nacionalnimi standardi, ki prevzemajo evropske, na katere se v skladu s členom 4(2) navedene direktive sklicuje Komisija v Uradnem listu Evropske unije.

(3) V skladu s členom 4(1) Direktive 2001/95/ES evropski standardizacijski organi določajo evropske standarde na podlagi pooblastil, ki jih določi Komisija.

(4) V skladu s členom 4(2) Direktive 2001/95/ES mora Komisija objaviti sklicevanja na take standarde.

(5) Komisija je 28. septembra 2009 evropskim standardizacijskim organom predložila pooblastilo M/452 za izdelavo osnutka evropskega varnostnega standarda, da se zagotovijo zahteve za zaščito pred prekomernim zvočnim tlakom pri uporabi prenosnih glasbenih predvajalnikov in mobilnih telefonov z možnostjo predvajanja glasbe.

(6) Evropski odbor za standardizacijo v elektrotehniki (Cenelec) je 24. januarja 2011 v odziv na pooblastilo Komisije sprejel standard EN 60065:2002/A12:2011 „Avdio, video in podobni elektronski aparati – Varnostne zahteve“ in standard EN 60950-1:2006/A12:2011 „Oprema za informacijsko tehnologijo – Varnost – 1. del: Splošne zahteve“.

(7) Standarda EN 60065:2002/A12:2011 in EN 60950-1:2006/A12:2011 izpolnjujeta pooblastilo M/452 ter sta skladna z zahtevo po splošni varnosti Direktive 2001/95/ES. Sklicevanji nanju je treba objaviti v Uradnem listu Evropske unije.

(8) Ukrepi, predvideni s tem sklepom, so v skladu z mnenjem Odbora, ustanovljenega na podlagi Direktive 2001/95/ES –

SPREJELA NASLEDNJI SKLEP:

Člen 1

Standard EN 60065:2002/A12:2011 „Avdio, video in podobni elektronski aparati – Varnostne zahteve“ in standard EN 60950-1:2006/A12:2011 „ Oprema za informacijsko tehnologijo – Varnost – 1. del: Splošne zahteve“ sta skladna z zahtevo po splošni varnosti Direktive 2001/95/ES za nevarnosti, ki ju pokrivata.

Člen 2

Sklicevanji na standarda EN 60065:2002/A12:2011 in EN 60950-1:2006/A12:2011 se objavita v seriji C Uradnega lista Evropske unije.

Člen 3

Ta sklep je naslovljen na države članice.

V Bruslju, 13. januarja 2012 Za Komisijo John DALLI Član Komisije

(1) UL L 11, 15.1.2002, str. 4.

(2) UL L 204, 21.7.1998, str. 37.